作者:尉遲汾
標題:府尹王侍郎準制拜嶽，因狀嵩高靈勝，寄呈三十韻
內容:雄雄天之中，峻極聞維嵩。作鎮盛標格，出雲為雨風。瑞時物不癘，順澤年多豐。加高冠四方，視秩居三公。明朝虔昭報，頒祀歲嚴恭。署祝紆禦劄，詔賢導宸衷。皇皇三川守，馨德清明躬。肅徒奉蘭沐，竟夕玉華東。星漢耿齋戶，松泉寒壽宮。具修諒蠲吉，曙色猶蔥曚。端儀大圭立，興俛聲玲瓏。挹瓚椒桂馥，奏金巖壑空。靈歆若有答，彷彿傳祝工。卒事不遑偃，勝奇紛四叢。朝霞破靈嶂，錯落間蒼紅。動息形似蟻，玄黃氣如籠。奔傾千萬狀，群嶽安比崇。日月襟袖捧，人天道路通。冥搜必殫竭，躋覽忘崎穹。踏翠遍諸剎，趣綿步難終。浮丘仙袂接，謝公屐齒窮。龍潭應下瞰，九曲當駭容。龍門計東豁，三臺有何蹤。金象語奚應，玉人光想融。瑤漿與石髓，清骨宜遭逢。況是降神處，跡惟申甫同。周翰已洽論，伊衡亦期功。誠富東山興，須陟中臺庸。勉促旋騑軨，未可戀雲松。散材事即異，期為蔔一峰。